b'\n_START_ARTICLE_\nUolevi Punnonen\n_START_PARAGRAPH_\nYrj\xc3\xb6 Uolevi Punnonen (26. elokuuta 1914 Savonlinna \xe2\x80\x93 16. helmikuuta 1973) oli diplomi-insin\xc3\xb6\xc3\xb6ri ja everstiluutnantti, joka toimi virkamiehen\xc3\xa4, yritysjohtajana ja Lahden apulaiskaupunginjohtajana.\n_START_SECTION_\nHenkil\xc3\xb6historia\n_START_PARAGRAPH_\nUolevi Punnosen vanhemmat olivat maanmittausinsin\xc3\xb6\xc3\xb6ri Yrj\xc3\xb6 Oskari Punnonen ja lehtori Veera Marjala (Muchin) ja puoliso vuodesta 1940 opettaja Eila Kajanter\xc3\xa4 (ent. Kajander). Punnonen tuli ylioppilaaksi 1933 ja suoritti Kadettikoulun 1936, sotakorkeakoulun teknilliselt\xc3\xa4 osastolta ja diplomi-insin\xc3\xb6\xc3\xb6riksi h\xc3\xa4n valmistui 1948. Punnonen ty\xc3\xb6skenteli upseerina puolustusvoimien palveluksessa 1936\xe2\x80\x931939. Talvisodassa h\xc3\xa4n toimi patterinp\xc3\xa4\xc3\xa4llikk\xc3\xb6n\xc3\xa4, jatkosodassa patteriston ja tykist\xc3\xb6ryhm\xc3\xa4n p\xc3\xa4\xc3\xa4llikk\xc3\xb6n\xc3\xa4 sek\xc3\xa4 panssaridivisioonassa. Punnonen osallistui my\xc3\xb6s Lapin sotaan. Valtiovarainministeri\xc3\xb6n j\xc3\xa4rjestelyosaston toimistop\xc3\xa4\xc3\xa4llikk\xc3\xb6 Punnonen oli 1949\xe2\x80\x931951, Vuoksenniska-yhti\xc3\xb6n laskenta- ja konttorip\xc3\xa4\xc3\xa4llikk\xc3\xb6 1951\xe2\x80\x931961 ja Rautaruukin hallinnollinen johtaja 1961\xe2\x80\x931968 sek\xc3\xa4 johtokunnan j\xc3\xa4sen 1964\xe2\x80\x931968. Lahden kaupungin teknilliseksi apulaiskaupunginjohtajaksi Punnonen tuli vuonna 1968. Everstiluutnantiksi h\xc3\xa4net ylennettiin 1962.'